CELEX: 32011D0402(01)
Language: mt
Date: 2011-03-23 00:00:00
Title: Regoli dwar il-projbizzjoni tat-tipjip fil-postijiet tax-xogħol tal-Parlament Ewropew – Deċiżjoni tal-Bureau tat- 23 ta' Marzu 2011

2.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 102/8
            
         REGOLI DWAR IL-PROJBIZZJONI TAT-TIPJIP FIL-POSTIJIET TAX-XOGĦOL TAL-PARLAMENT EWROPEW
   Deċiżjoni tal-Bureau tat-23 ta' Marzu 2011
   2011/C 102/04
   IL-BUREAU,
   wara li kkunsidra l-Artikolu 23(2) tar-Regoli ta' Proċedura tal-Parlament Ewropew,
   wara li kkunsidra l-opinjoni l-Kumitat Konsultattiv għall-Prevenzjoni u l-Protezzjoni fuq il-Post tax-Xogħol mogħtija fil-11 ta' Frar 2011;
   Billi:
   
               (1)
            
            
               Fir-riżoluzzjonijiet tiegħu tal-24 ta' Ottubru 2007 dwar il-Green Paper “Lejn Ewropa ħielsa mid-dħaħen tat-tabakk: għażliet politiċi fuq livell tal-UE” (1) u tas-26 ta' Novembru 2009 dwar ambjenti bla tipjip (2), il-Parlament Ewropew jistieden lill-Bureau, fid-dawl tad-dmir tiegħu li jagħti eżempju, jadotta projbizzjoni li tista' tiġi infurzata b'mod rigoruż bl-ebda eċċezzjonijiet fil-partijiet kollha tal-Parlament Ewropew b'effett immedjat.
            
         
               (2)
            
            
               Fuq il-bażi tad-Deċiżjoni tal-Kunsill 2004/513/KE, l-Unjoni Ewropea rratifikat il-Konvenzjoni ta’ Qafas dwar il-Kontroll fuq it-Tabakk tal-Organizzazzjoni Dinjija tas-Saħħa li fl-Artikolu 8(1) tagħha tinkludi r-rikonoxximent mill-partijiet kontraenti tal-eżistenza ta' evidenza xjentifika li tistabbilixxi li l-esponiment għad-dħaħen tat-tabakk jikkawża l-mewt, mard u diżabilità, u li tistipula l-obbligu tal-partijiet kontraenti, skont l-Artikolu 8(2), li jadottaw miżuri leġiżlattivi, eżekuttivi, amministrattiv u/jew miżuri oħra effettivi, li jipprovdu għall-protezzjoni mill-esponiment tad-dħaħen tat-tabakk f'postijiet tax-xogħol magħluqa.
            
         
               (3)
            
            
               Id-Direttiva tal-Kunsill 89/391/KEE fl-Artikolu 5 tagħha tiddisponi li min iħaddem għandu jkollu d-dmir li jiżgura s-sikurezza u s-saħħa tal-ħaddiema f’kull aspett relatat max-xogħol.
            
         
               (4)
            
            
               Peress li hemm evidenza xjentifika li t-tipjip passiv huwa theddida serja għas-saħħa, il-Parlament Ewropew għandu d-dmir li jipproteġi lill-Membri, lill-persunal tiegħu u lil utenti oħra tal- postijiet tax-xogħol tiegħu mir-riskji prevenibbli tas-saħħa u mis-sentimenti mhux gradevoli kkawżati mit-tipjip passiv.
            
         
               (5)
            
            
               Bħala dak li jħaddem, il-Parlament Ewropew għandu obbigu legali li jipproteġi lill-persunal tiegħu kontra r-riskji tas-saħħa fil-post tax-xogħol.
            
         
               (6)
            
            
               Bħala istituzzjoni, il-Parlament Ewropew għandu jieħu l-miżuri kollha neċessarji bil-għan li jipproteġi lilu nnifsu kontra lmenti potenzjali għal danni.
            
         
               (7)
            
            
               Fid-dawl tar-riskju għas-saħħa assoċċjati mat-tipjip passiv u attiv, hu mixtieq li l-Parlament Ewropew jipprovdi informazzjoni lill-Membri, lill-assistenti u lill-persunal tiegħu sabiex itejjeb il-fehim tar-riskji tat-tipjip passiv u attiv kif ukoll jipprovdi programmi li joffru appoġġ lil min jixtieq jieqaf ipejjep.
            
         
               (8)
            
            
               Għal din ir-raġuni, il-Parlament Ewropew jappoġġa l-objettiv li jinkiseb ambjent kompletament ħieles mit-tipjip fil-postijiet tax-xogħol tiegħu bl-eċċezzjoni esklussiva taż-żoni magħżulin apposta għat-tipjip fil-binjiet tiegħu.
            
         
               (9)
            
            
               Hu neċessarju li jkun żgurat l-infurzar effettiv tal-projbizzjoni tat-tipjip skont dawn ir-Regoli. Din il-projbizzjoni għandha, għalhekk, tkun ikkumplimentata minn proċeduri xierqa li permezz tagħhom se jkun possibbli li jiġi żgurat li, meta jkun xieraq, jiġu imposti sanzjonijiet effettivi, proporzjonati u dissważivi.
            
         IDDEĊIEDA
   Artikolu 1
   1.   It-tipjip huwa projbit fil-postijiet tax-xogħol tal-Parlament Ewropew, inklużi fl-uffiċċji ta' informazzjoni tiegħu fl-Istati Membri u fl-Uffiċċju ta' Kollaborazzjoni tiegħu f'Washington, bl-unika eċċezzjoni taż-żoni magħżulin apposta għat-tipjip elenkati fl-Anness.
   Il-Kwesturi jistgħu jiddeċiedu dwar kwalunkwe modifika sussegwenti tal-Anness.
   2.   It-tipjip huwa wkoll projbit fil-karozzi uffiċjali u fil-mezzi l-oħra kollha ta' trasport provduti mill-Istituzzjoni.
   Artikolu 2
   1.   Dawn ir-regoli għandhom ikunu nnotifikati lill-Membri, lill-assistenti u lill-persunal.
   2.   Indikazzjonijiet ċari dwar il-projbizzjoni tat-tipjip skont l-Artikolu 1 għandhom jitwaħħlu fl-entrati u fiż-żoni pubbliċi tal-postijiet tax-xogħol tal-Parlament Ewropew, bl-eċċezzjoni taż-żoni magħżulin apposta għat-tipjip elenkati fl-Anness. Il-post eżatt taż-żoni għat-tipjip għandhu jkun indikat b'mod ċar sabiex il-Membri, l-assistenti tagħhom u l-persunal ikunu infurmati dwar iż-żoni fejn huwa awtorizzat it-tipjip. M'għandux ikun hemm plattini għall-irmied tas-sigaretti għad-dispożizzjoni tal-pubbliku fil-postijiet tax-xogħol tal-Parlament, bl-eċċezzjoni taż-żoni magħżulin apposta għat-tipjip u taż-żoni ħdejn l-entrati tal-postijiet tax-xogħol tal-Parlament.
   3.   Il-mexxejja tal-gruppi politiċi għandhom ifakkru lill-Membri u lill-persunal tal-gruppi rispettivi tagħhom dwar il-bżonn li josservaw dawn ir-regoli.
   Artikolu 3
   Id-Direttorat Ġenerali għall-Persunal, b'kooperazzjoni mal-Kumitat Konsultattiv għall-Prevenzjoni u l-Protezzjoni fuq il-Post tax-Xogħol, għandu jħejji politika għall-prevenzjoni tar-riskji tat-tipjip attiv u passiv permezz tal-implimentazzjoni ta' pakkett integrat ta' miżuri li jipprovdu informazzjoni lill-Membri tal-Parlament, lill-assistenti u lill-persunal sabiex jitjieb il-fehim tar-riskji tat-tipjip passiv u attiv u joffru programmi mfassla biex jgħinu lil dawk li jixtiequ jieqfu jpejpu.
   Artikolu 4
   Kwalunkwe persuna li tonqos milli tosserva dawn ir-regoli għandha tiġi mitluba tieqaf tpejjep in situ (tfakkira orali). Is-Segretarju Ġenerali għandu jkun responsabbli li jiżgura l-osservanza tar-regola.
   Artikolu 5
   1.   Kwalunkwe Membru li jippersisti li jonqos li josserva dawn ir-regoli, anke wara t-tfakkira orali skont l-Artikolu 4, għandu jkun suġġett, taħt l-awtorità tal-Kwesturi u tal-President, għar-reġim ta' sanzjonijiet li hemm provdut għalih fl-Artikolu 6.
   2.   Kwalunkwe uffiċjal, membru tal-persunal ieħor jew assistent akkreditat li jippersisti li jonqos li josserva dawn ir-regoli, anke wara t-tfakkira orali skont l-Artikolu 4, għandu jkun suġġett, taħt l-awtorità tas-Segretarju Ġenerali, għar-reġim ta' sanzjonijiet li hemm provdut għalih fl-Artikolu 7.
   3.   Kwalunkwe assistent lokali, viżitatur jew persuna oħra li tkun daħlet fil-postijiet tax-xogħol tal-Parlament (eż. persunal tal-fornituri tas-servizzi jew kumpaniji esterni) li tippersisti li tonqos li tosserva dawn ir-regoli, anke wara t-tfakkira orali skont l-Artikolu 4, għandha tkun suġġetta, taħt l-awtorità tas-Segretarju Ġenerali, għar-reġim ta' sanzjonijiet li hemm provdut għalih fl-Artikolu 8.
   Artikolu 6
   1.   Is-Segretarju Ġenerali għandu jirrapporta l-isem ta' kwalunkwe Membru li jirrifjuta li josserva dawn ir-regoli lill-Kwesturi. Sussegwentement, il-Kwesturi għandhom jindirizzaw komunikazzjoni formali (tfakkira bil-miktub – “karta safra”) lill-Membru li tinformah li se jiġu applikati sanzjonijiet finanzjarji fil-każ li jerġa' jikser dawn ir-regoli.
   2.   Fil-każ li l-Membru jerġa' jikser dawn ir-regoli, il-President, fuq proposta sottomessa mill-Kwesturi, għandu jadotta deċiżjoni li timponi sanzjonijiet finanzjarji fuq il-Membru kkonċernat (“karta ħamra”). L-ammont tas-sanzjoni għandu jkun ekwivalenti għall-ammont ta' jum ta' allowance għas-sussistenza. Dan l-ammont għandu jitnaqqas direttament mill-allowance għall-ispejjeż ġenerali tal-Membru.
   3.   Il-Membru li jkun suġġett għal sanzjoni jista' jibgħat ilment bil-miktub lill-President fi żmien 15-il jum ta' ħidma min-notifika. Tali appell għandu jkollu effett ta' sospensjoni. Il-Bureau għandu javża lill-ilmentatur dwar id-deċiżjoni raġunata tiegħu fi żmien xahrejn mid-data ta' meta jkun sar l-ilment.
   Artikolu 7
   1.   Fil-każ li uffiċjal, membru ieħor tal-persunal jew assistent akkreditat jerġa' jikser dawn ir-regoli, is-Segretarju Ġenerali għandu jindirizza komunikazzjoni formali (tfakkira bil-miktub – “karta safra”) lill-persuna kkonċernata li tinformaha li se jiġu applikati sanzjonijiet dixxiplinari.
   2.   Fil-każ ta' ksur kontinwu ta' dawn ir-regoli, l-uffiċjal, il-membru ieħor tal-persunal jew l-assistent akkreditat ikkonċernat għandu jkun suġġett għal proċedimenti dixxiplinari skont ir-Regolamenti tal-Persunal.
   3.   Kwalunkwe persuna li tkun suġġetta għal sanzjoni skont dan l-Artikolu tista' tissottometti appell lill-awtorità tal-ħatra skont l-Artikolu 90 tar-Regolamenti tal-Persunal għall-uffiċjali u l-Kondizzjonijiet tal-Impjieg applikabbli għall-aġenti l-oħra tal-Unjoni li japplika bis-sħiħ.
   Artikolu 8
   Fil-każ li assistent lokali, viżitatur jew persuna oħra li tkun daħlet fil-postijiet tax-xogħol tal-Parlament terġa' tikser dawn ir-regoli, il-persuna kkonċernata tiġi eskortata in situ lejn partijiet tal-ħruġ tal-postijiet tax-xogħol.
   Artikolu 9
   Dawn ir-regoli għandhom jissostitwixxu d-deċiżjoni tal-Bureau tat-13 ta' Lulju 2004 li tistabbilixxi regoli dwar il-postijiet tax-xogħol tal-Parlament Ewropew. Għandhom jidħlu fis-seħħ fil-ġurnata wara l-pubblikazzjoni tagħhom fil-Ġurnal Uffiċjali.
   Artikolu 10
   Dawn ir-regoli għandhom jiġu evalwati sentejn wara li jidħlu fis-seħħ.
   
      (1)  P6_TA(2007) 0471.
   
      (2)  P7_TA(2009) 0100.
   
      ANNESS
      Lista ta' żoni magħżulin apposta għat-tipjip:
      
                   
               
               
                  
                     Brussell
                  
                  
                              
                                          1.
                                       
                                       
                                          ASP 00G110 ES
                                       
                                    
                           
                              Il-Bar tal-Membri (2 kabini għat-tipjip)
                           
                        
                              
                                          2.
                                       
                                       
                                          PHS 03C011 ES
                                       
                                    
                           
                              Il-kamra ħdejn il-Bar tal-Kamra (Chamber Bar)
                           
                        
            
                   
               
               
                  
                     Lussemburgu
                  
                  
                              
                                          1.
                                       
                                       
                                          KAD 00C720b RE
                                       
                                    
                           
                               
                           
                        
                              
                                          2.
                                       
                                       
                                          GOL 00A700b RE
                                       
                                    
                           
                               
                           
                        
                              
                                          3.
                                       
                                       
                                          SCH 01A701 RE
                                       
                                    
                           
                               
                           
                        
                              
                                          4.
                                       
                                       
                                          TOA 00A891 CI
                                       
                                    
                           
                              Iż-żona għar-rilassament (kabina għat-tipjip)
                           
                        
                              
                                          5.
                                       
                                       
                                          TOB 00B834 ES
                                       
                                    
                           
                               
                           
                        
                              
                                          6.
                                       
                                       
                                          PRE 00A720 ES
                                       
                                    
                           
                              Kabina għat-tipjip
                           
                        
            
                   
               
               
                  
                     Strasburgu
                  
                  
                              
                                          1.
                                       
                                       
                                          WIC M-1721 RE
                                       
                                    
                           
                              Il-Bar Swan
                           
                        
                              
                                          2.
                                       
                                       
                                          LOW C01101
                                       
                                    
                           
                              Il-Bar tal-Membri (kabina għat-tipjip)